Likatsin 72 (Art. 72). Wakg xtakilhtsukut tapakgsit usu litapakgsin xalakapala, akxni xatalakkaxlan nixalikstu lata lakatum putamakxtumit, taskini nalilakchiwinankán nak xamaklakatuy xputamakxtumin xkaxtlawananín tapakgsit, nalita'ankan la lichiwinan xatapakgsin likgalhchiwin la nalá, xniku nalá, níkula nakitaxtu nak pukgalchiwin chu nak lilhkawalin.
A. Akxni namatlanikan akgtum xatakilhtsukut tapakgsit nak ixputlawakan tapakgsit níku kilhtsukucha', natitaxtú xalakatum xlakata nalikgalhchiwinankan. Pala ja'e namatlani, namakankan nak xalanka mapakgsina xalipulatamatni, ja'é pala matlaní namakgpuntumikán xalakapala.|B. Natamakgachakgxi xlakata matlanilh xapuxku xapulatamatni, tamakilhtsukit tapakgsin nema nimaspitkan chu xatakxilhni aná nak putamakxtumit níku makilhtsukikancha, xli'akgkaw chichini', pala ni xputamakxtumit malakchawakanit usu machokgokanit tamakxtumit, chi pala talakchawanit usu tachokgon tamakxtumit namakamastakan ja'é ixkilhtsukut tapakgsit, xlawan chichini akxni natatamakstokga ixlakaxtlawananín tapakgsit.|D. Pala akgtum tamakilhtsukit xatapakgsit usu litapakgsin, namatampuxtu xputamakxtumit ixlakkaxtlawananin tapakgsit, namaspitpalakan ana' níku minitanchá kun xatakxilhni nemá tatlawaninit. Pala lakgasukxilhpalakan xalisasti natamatlani xtlawananín tapakgsit liwakg, nataspitpala ana' níku nimatlanikanchá, namakatipalakan, chu pala nalimatlanipalakan namakankan nak xa puxku pulatamananín la wán litamapitsin A; chu pala nimatlanikan yajla namaspitpalakan nak akxnima tamakgstokgot.|E. Pala akgtum tamakilhtsukit tapakgsit usu xatapakgsit namakgenukan titsu tapuwán, nalakgxtapalikan, usu namakstukkan nak ixputlawakan tapakgsit, ja'é tamakilhtsukit nalichiwinán watiya nemá tamakxtukanit, usu nemá talakgxtapalilh chu nemá makstukka, ninalakglakgalhikan nemá ixkaxtlawakanita' tapakgsit. Pala xatamakstukni usu xatalakgxtapalin tapakgsit nemá akxilhli chu talakaxtlawalh ixlakkaxtlawananín tapakgsit natamatlaní xalipulhuwa talhkayawat tiku tawilana nak xputamakxtumitkan xtlawananín tapakgsit níku minitanchá, namakankan wakg tamakilhtsukit tapakgsit nak xpumapakgsin puxku xalipulatamatni, xlakata nakitaxtú la wán limapitsin A. Pala xtlawananín litapakgsit nemí ta'akxilhi taliwanpala xlilhuwa nemá tawilana chu kun xtalilhkayawatkan nak amá tamakstukut, wakg tamakilhtsukit tapakgsit yaj namakankan, akxni amá nakgalhikan xakganpatu tamakgstokgot, chi pala ixputuykan xtlawananín tapakgsit xliwakgkan tamatlaní tawán kataxtulh amá tapakgsin watiya nemá likatsin lakkaxlalh chu matlaniká, chu kamakika nemá makstukka usu lakkaxtlawaka xlakata na'akxilhkan xakgampatu tamakgstokgot.|F. Nak tamakgachakgxit, talakkaxtlawat usu xatamatanpuxtut tapakgsin usu xalakapala litapakgsin, nachu nali'an la uchu lichiwinaw akxni natlawakan.|G. Wakg tamakilhtsukuit tapakgsit usu xatapakgsit nemá lakgmakganka nak ixputlawakan tapakgsin ana' niku kilhtsukucha , yaj namalakasikan nak tamakgstokgot ama kata nema tláwama.|H. Xatatlaw taapakgsit usu xalakapala litapakgsin tlan namalakatsukikan xanitiyata xputlawakan tapakgsit, watiya nichuna tamakilhtsukit tapakgsit nemá lichiwinán tapawa, pulakgaxokgon, usu xatapatsan xlikgawana lipulatamatni Méjiko, wakg ja'é pula natsukú lichiwinankan nak ixputlawakan tapakgsit.|I. Xatamatsukit tapakgsit usu xalakapala tapakgsit nalichiwinankan nak xputlawakan tapakgsit aná ninamalakasikan, chi pala titaxtú akgtum papa' lata makanka nak litayan aná nimatsukikan tamatlanín chu nimastanit xatamatlanin, tochitlán pewa amá xatamakilhtsukit tapakgsit usu xalakapala tapakgsit tlan malakasikan usu lichiwinankán xalakatum xpukaxtlawakan tapakgsit.